László István

**ÉDEN**

egyfelvonásos

ÁDÁM

ÉVA

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

*Történik egy budapesti, egyszobás lakásban 2020. április 10-én, nappal, 11 és 12 óra között. Ádám alszik, elnyúlva. Éva az ágy mellett meditál, a földön, fülhallgatóval, amiben keleties zene szól. Néhány perc múlva Éva kinyitja a szemét.*

ÉVA 2020. április 10. A kiűzetés utáni, nem…nem tudom, hányadik nap. Kint meleg, napos idő várható. Hőmérséklet: 19 Celsius-fok. Páratartalom: 30 százalék. Eső valószínűsége: 0 százalék. A járványhelyzet egyre fokozódik, bár szerencsésnek érezhetem magam: semmi tünet. Budapest lecsendesedett, tegnap először virágillat szivárgott be az ablakon. Apró ráncok jelentek meg a homlokomon. Nehezen bírom a bezártságot. Étvágytalan vagyok. Étvágytalan vagyok. Étvágytalan vagyok. Étvá… Ádám eltűnt. Megszökött. Azt mondta, vadászni megy. Nem jött vissza. 1825 napja keresem őt. Igen, Uram, mindent megteszek, hogy előkerüljön. Kérlek, segíts meg engem, vezess, adj erőt a nehéz napokon!

*Éva lecsukja a szemeit. Nem sokára Ádám felébred, ásítva kinyújtózik. Észreveszi Évát, elmosolyodik. Lassan, észrevétlenül kiszáll az ágyból, és Éva hátához settenkedik. Elkezdi csókolgatni a nyakát.*

ÉVA *(megszeppenve)* Ádám! Nem látod, hogy épp nem érek rá? *(tovább csókolgatja)* Hagyj már, te!

ÁDÁM Nem tehetem.Túl szép vagy ma reggel.

ÉVA Megszólalt a kis nőcsábász.

ÁDÁM Bókolgatós kedvében van, kisasszony?

ÉVA Ellenkezőleg! Gyilkolós kedvemben vagyok, uram, mert megzavartak. *(megcsókolja Ádámot)*

ÁDÁM Gyere inkább, együnk egy jót. Az többet ér bármiféle meditációnál. *(nyújtózik még egy nagyot)* Mit kérsz? Feküdj csak vissza, behozom neked. *(kiszalad a konyhába)*

ÉVA Maradt még abból a pirított csirkéből?

ÁDÁM Megettem tegnap. Megromlott volna, ha még tartogatom. Egyébként is böjt van.

ÉVA Ne mondd! Sosem tartod be, kis álszent.

ÁDÁM Nagypénteken be szoktam.

ÉVA Ne már! Nagypéntek van?

ÁDÁM Bizony!

ÉVA Teljesen összefolynak a napok, mióta itt benn poshadunk.

*Visszajön Ádám, kezében két salátával teli tányér.*

ÁDÁM Azért nem olyan rossz ez az időszak. Több időt tölthetünk kettesben. Rengeteget! Parancsoljon, kisasszony! Friss saláta egyenesen a Tirrén-tenger partjáról.

ÉVA Azt a mindenit! Nem fáradtál el, amíg összeöntötted a mirelit-hozzávalókat?

ÁDÁM *(nevetve)* Hát, talán a jobb vállamat pihentetni fogom egy kicsit.

ÉVA Azért az, amit Olaszországban ettünk, mintha finomabb lett volna… Istenem! Mennyire hiányzik! Ki tudja, el fogunk-e jutni idén nyáron?

ÁDÁM Nem hinném. Én is nagyon sajnálom.

ÉVA Pedig már mindent elterveztem.

ÁDÁM Nem is említetted.

ÉVA Mert nem tudtam, mennyire biztos a dolog. Találtam egy családot Nápolyban. Nekik kellett volna segítenünk kifesteni a házukat, cserébe szállást meg kaját is adtak volna.

ÁDÁM Tetszetős ötlet.

ÉVA Eddig sosem utaztunk így. Annyira izgalmas lett volna!

ÁDÁM Azóta, lehet, hogy már a kórházat is megjárták.

ÉVA Nem beszéltem velük a járvány óta. Lemondtam inkább erről a tervről is.

ÁDÁM Majd kitalálunk valami más utat.

ÉVA Ha lesz miből!

ÁDÁM Nyugi! Evés közben ne beszéljünk erről!

*Szótlanul esznek egy ideig.*

ÁDÁM Egyébként megvilágosodtál már? Rengeteget meditálsz mostanában.

ÉVA Igen, megvilágosodtam.

ÁDÁM Tessék! Avass be az Univerzum titkaiba! Hallgatlak.

ÉVA Rájöttem, hogy egyre bunkóbb vagy.

ÁDÁM Ne légy már ilyen érzékeny!

ÉVA Ez nem érzékenység! Mik ezek az ízléstelen szurkálódásaid? Mondtam már: meditálnom kell, hogy ne bolonduljak bele a bezártságba.

ÁDÁM Annyira utálod?

ÉVA Mindenki utálja.

ÁDÁM Én nem. Örülök, hogy most többet tudok foglalkozni veled.

ÉVA Aranyos vagy! Ne értsd félre, nem azért utálom, mert veled kell lennem. Csak egyszerűen hiányzik a szabadság. Ha nem érnek külső ingerek, alkotni sem tudok.

ÁDÁM Pedig nagyon tetszik a festmény, amit tegnap ütöttél össze. Tehetséges vagy.

ÉVA Szerintem borzasztó. Azért köszi.

ÁDÁM Túl szigorú vagy magadhoz.

ÉVA Nem lehetek öntelt. A szerény kis galérián kívül nem vittem még sokra. Hiába az a „híres” tehetségem.

*Éva leteszi a tányért, benne a félig elfogyasztott ennivaló.*

ÉVA Köszönöm, nem kérek többet. Nincs étvágyam.

*Ádám kissé csalódottan visszaviszi a konyhába a tányérokat, ahol kis ideig csörömpölget, rendezget, majd visszamegy a szobába.*

ÁDÁM Megnézünk egy vagány filmet? Tegnap görgettem a Facebookon. Tele van karanténos filmajánlókkal. Találtam is egy vígjátékot, valami…

ÉVA Ne haragudj, de nincs kedvem.

ÁDÁM Fel fogsz vidulni. Gyere, na! Hagyd, hogy kényeztessük ma egy kicsit magunkat!

ÉVA Mindennap azt próbáljuk tenni.

*Megszólal a csengő.*

ÉVA Ki az? Nehogy beengedd!

ÁDÁM Egy perc, megnézem.

ÉVA Tessék, itt a kesztyű. *(Ádám sietve felhúzza a kezére.)* Tartsd meg a két méter távolságot!

ÁDÁM Két és felet!

*Néhány perc múlva Ádám belép, ínycsiklandó torta van a kezében.*

ÁDÁM Tádááá!

ÉVA Mi ez?

*Ádám gyorsan kést, tányérokat hoz.*

ÉVA Honnan szerezted?

ÁDÁM Mit szólsz hozzá? Olyan rég ettünk tortát. Megkívántam. Látod? Málnatorta.

ÉVA Honnan szerezted?

ÁDÁM Még tegnap rendeltem, hogy biztosan kiszállítsák ma délre. Kicsit túlterheltek az éttermek mostanában. Rengetegen rendelnek.

ÉVA Arra nem gondoltál, esetleg, hogy ez a kényeztetésmániád a vesztünket okozhatja, hogy a futár akár hordozó is lehet?

ÁDÁM Ugyan már! Higiénikus körülmények között készítették. Odafigyelnek, főleg most. Nyugi! Tessék, itt egy szelet. Jó étvágyat!

ÉVA Megmostad a kezed?

ÁDÁM Harminc másodpercig, asszonyom!

*Esznek.*

ÉVA Szóval az éttermek most sem szívják meg. Ezt nevezem! Csak mi vagyunk ilyen szerencsétlenek.

ÁDÁM Ez hülyeség. Mindenki megszívja.

ÉVA Valaki biztos profitál ebből. Nem lehet mindenki vesztes!

ÁDÁM Évi! Most élvezd a tortát! Amíg lehet. Nézd! Ez a kedvenc édességed, koncentrálj az ízek kavalkádjára, ahogy az a gasztronómus mondta, hogy hívják? Az a…

ÉVA Nem vagyok éhes, nem kérek többet!

ÁDÁM Évi, de csakis érte…

ÉVA Bocsáss meg, nem tudok felhőtlenül édességet zabálni, miközben itt bent rohadunk két hete, és a pénzünk is rohamosan fogy.

ÁDÁM Évi, nyugod…

ÉVA Ne évizz már! A nevem: Éva. Utálom az évizést.

*Ádám csalódottan viszi ki a megkezdett tortát, a maradékkal teli tányérokat, de a kést véletlenül ott hagyja, aztán visszajön.*

ÉVA Olyan vagy, mint egy gyerek. Belegondoltál egyáltalán, mi lesz velünk, ha elfogy a pénzünk, és még mindig tombolni fog ez a szarságos vírus?

ÁDÁM Sars!

ÉVA Mi van?

ÁDÁM Sars. A vírus neve: Sars. Nem szarságos.

ÉVA Látod, erről beszéltem, amikor azt mondtam, hogy egyre bunkóbb vagy. Ha sületlenül viszonyulunk ehhez a cseppet sem vidám és könnyed helyzethez, akkor éhen fogunk halni. Kell egy terv. Igen! Ki kell gondolnunk, mit fogunk tenni. Te meg mit csinálsz?

*Ádám közben a bent hagyott késsel babrálja az ágy alját.*

ÁDÁM Meglazult egy csavar. Kész! *(A kést a szobai kisasztalra dobja.)*

ÉVA Figyeltél egyáltalán?

ÁDÁM Igen, figyeltem. Mindennap újra és újra lefutjuk ezt a kört. Tisztában vagyok a helyzettel, vannak terveim is, de ha folyton rágjuk egymás idegeit, akkor néhány nap múlva két őrült fog téblábolni a lakásban. A megoldás pedig sehol sem lesz.

ÉVA Tervek? Nocsak. Hallgatlak. Avass be az Univerzum titkaiba!

ÁDÁM Szóval, tudod, hogy most divat lett az online-színház, online-opera, online-koncert. Arra gondoltam, hogy én is megcsinálhatnám ezt.

ÉVA Te. Ragyogó ötlet! Mégis hogyan képzeled egy szórakozóhely „online-osítását”?

ÁDÁM Forradalmi lenne! Sokkal többen bulizhatnának, mint a Fancyben. A résztvevők bekapcsolnák a webkamerájukat, és…

ÉVA És táncoló szmájlikat küldenének, vagy mi?

ÁDÁM Nem. Valahogy megoldanám, hogy lássák egymást, mindannyian. Sok kicsi képkocka, és rá lehetne nagyítani mindegyikre, tetszés szerint. Még ismerkedni is tudnának. A zenét pedig itthonról kezelném—természetesen.

ÉVA Aha, és a pénzt mikor kérnéd el tőlük? Kapunyitáskor?

ÁDÁM Erre még nem gondoltam.

ÉVA Pedig az online szóból elég hamar következik az ingyenélés fogalma.

ÁDÁM Majd adományoznának. Vagy ott vannak a reklámok!

ÉVA Nincsenek terveid! Ismerd be!

ÁDÁM Beismerem: ezt most találtam ki.

ÉVA Remek.

ÁDÁM Gondolkodok, sokat. Csak még várok a megfelelő ötletre. A legvégsőbb esetben pedig kisegítenek a szüleink.

ÉVA Utálok ilyesmihez folyamodni. Huszonöt évesen illene teljesen függetlennek lenni.

ÁDÁM Ez rendkívüli eset. Többször nem lesz ilyen.

ÉVA Kölcsönkérünk most, aztán jön a következő hónap, lehet, még mindig itt fogunk kuksolni, megint kölcsönkérünk, aztán jön a következő hónap. Ádám! Nem lehetsz olyan naiv, hogy észre sem veszed, mi folyik itt. Évekig is eltarthat, amíg kilábalunk ebből. Ráadásul a lakástulajdonossal megint összevesztem. Ha nem fogjuk rendesen fizetni a lakbért, biztos kidob.

ÁDÁM Akkor segíteni fog az állam.

ÉVA Persze! Majd az állambácsi mindent megold. Felejtsd el! Csak magunkra számíthatunk.

ÁDÁM Valamiféle segítséget biztos fogunk kapni. Az is nagy dolog, hogy nem kell kifizetni egy ideig a kölcsönt.

ÉVA Ha csődbe megy a híres szórakozóhelyed, akkor később sem fogsz tudni fizetni.

ÁDÁM Olyasmi nem történhet meg. Amint vége ennek a karanténhülyeségnek, tolongani fognak az emberek. Mindenki bulizni akar majd.

ÉVA Biztos vagy ebben?

ÁDÁM Különben dolgozhatok egyebet is, ha muszáj.

ÉVA Olyan munkahelyet nem találsz, ami annyi pénzt ad, hogy kifizesd a kölcsönt. Sem egyetemed, sem szakképzettséged!

ÁDÁM A Fancybe is úgy vágtam bele, hogy semmim sem volt. Kalandvágyból. Mégis felfutott, a kölcsön-visszafizetésnek is a végén járok. Van akkora hírneve a szórakozóhelyemnek, hogy ne menjen csődbe.

ÉVA Hülye voltál, hogy felvetted azt a kölcsönt. Egyszerre akartál mindent. A kalandvágyad fog most minket csődbe juttatni.

ÁDÁM És te? Te mit csinálsz? Mindennap siránkozol, idegesítesz, ahelyett, hogy online árusítanád a képeidet, vagy kitalálnál valamit. Kettőnk közül én keresek jobban, és ez így fog maradni akkor is, ha vége lesz ennek a marhaságnak.

ÉVA Szóval így gondolod? Szerinted ez így működik? Tudod, mekkora erőfeszítésbe telt egyáltalán beindítani a galériát? Igen, te keresel jobban, valóban, veregesd csak meg a válladat! Neked könnyű! Mindenki szórakozni akar, az egyszerű. Én legalább törekszem, és próbálom megállni a helyem egy olyan területen, ahol szinte lehetetlen egy magamfajta kisembernek. Békeidőben is! Most meg…ki akar képeket nézegetni vagy vásárolgatni, amikor az egész világ zakatol?

ÁDÁM Mi történne, ha örülnénk egymásnak, és szeretettel fordulnánk egymáshoz? Azért vagyunk ketten, hogy segítsük egymást. Bízzunk a képességeinkben, Éva!

ÉVA *(sírni kezd)* Bocsáss meg, Ádám! Nem tudom, mit tegyek. Bocsáss meg, hogy mindennap ordibálok veled. El vagyok veszve. Ezelőtt is el voltam, de most végképp nem tudom, mi értelme volt az eddigi életemnek.

ÁDÁM Mi, ketten. Ez volt az értelme. *(megöleli)*

ÉVA Bocsáss meg, igazad van! Csak… nem tudom, mihez kezdjünk.

ÁDÁM Én sem, de ne aggódj!

ÉVA Össze fog omlani minden, amit öt év alatt fölépítettünk.

ÁDÁM Helyrehozzuk majd a dolgokat, bízz ebben, csak ne mérgezzük egymást folytonos rágódással! Képzelj el minket körülbelül egy év múlva! Sínen lesz a galériád is, a szórakozóhelyem is. Boldogok leszünk, ahogy ezelőtt. Esetleg bevállalhatnánk a CSOK-ot! Kapunk egy csomó pénzt, új életet kezdhetünk, ráadásul csinálhatunk egy-két gyereket. Na, mit szólsz? Jó ötlet, nem?

*Éva zavartan letöröli a könnyeit, rendbe teszi az arcát.*

ÉVA Elszaladok a boltba, jó? Kell a friss levegő, hogy megnyugodjak.

ÁDÁM Rendben. Várlak, siess! És vedd fel a kesztyűt! *(összenevetnek)*

*Éva távozik. Ádám a szoba közepére áll, kiüresedett tekintettel néz.*

ÁDÁM 2020. április 10. A kiűzetés utáni, nem…, nem tudom, hányadik nap. Kint meleg, napos idő van. Hőmérséklet: 20 Celsius-fok. Páratartalom: 30 százalék. Eső valószínűsége: 0 százalék. A járványhelyzet egyre fokozódik, de szerencsésnek mondhatom magam: semmi tünet. Néhány őszhajszálat vettem észre magamon. Egyre többet alszom. Fáradt vagyok. Fáradt vagyok. Fáradt vagyok. Fára… Éva eltűnt. Megszökött. Vadászni mentem, azt mondta, siessek haza. Nem várt itthon. 1825 napja keresem őt. Igen, Uram, mindent megteszek, hogy előkerüljön. Kérlek, segíts meg engem, vezess, adj erőt a nehéz napokon!

*Éva visszajön.*

ÁDÁM Ilyen hamar bevásároltál?

ÉVA Tessék?

ÁDÁM Mit vásároltál?

ÉVA *(zavartan)* Hogy mit? Semmit, végül. Elfelejtettem, mit akartam. Le kell ülnöm.

ÁDÁM Jól vagy?

ÉVA Hányingerem van. *(kiszalad a vécére)*

ÁDÁM Jobb már?

ÉVA Biztos a fáradtság vagy a stressz. Gyere, feküdj mellém! Ölelj át!

*Lefekszenek az ágyra, összebújnak.*

ÁDÁM Ez nagyon jólesik. Azt hiszem, hónapok óta nem öleltük át egymást.

ÉVA Ádám? Te boldog vagy?

ÁDÁM Most igen. Olyan, mintha ez az ölelés lenne a létezés egyetlen célja.

ÉVA És máskor? Ádám, az elmúlt öt évben boldog voltál velem?

ÁDÁM Igen.

ÉVA Őszintén ezt érzed?

ÁDÁM Nem tudom.

ÉVA Ne hazudjunk egymásnak! Most az egyszer ne! Könnyű olyankor boldog lenni, amikor az élettársadat öleled. Akkor is boldog vagy, amikor dolgozol a Fancyban, vagy amikor sétálsz az aluljáró lépcsőjén?

ÁDÁM Igen, olyankor boldog vagyok. Viszont egy ideje boldogtalanná válok, amikor hazaérek.

ÉVA Mióta érzed ezt?

ÁDÁM Régóta tudom, hogy valami nincs rendben közöttünk.

ÉVA Miért nem szóltál eddig?

ÁDÁM Féltem. Te vagy az első nő, aki közeledett hozzám, és valószínűleg nem is lenne több, ha mi…szóval ha…

ÉVA Szakítanánk. Mondd ki nyugodtan, nem fogok megsértődni. Én sem vagyok boldog egy ideje a kapcsolatunkban. Magam elől is elrejtettem. Fogalmam sincs, miért.

ÁDÁM Szerintem túl sok figyelmet szenteltünk a munkánknak, az egyéni álmainknak, csakhogy kifelejtettük egymást azokból az álmokból.

ÉVA A munka nem lehet indok. Nem azért tartunk itt, mert sokat dolgozunk. Azért dolgozunk egyre többet, mert itt tartunk. Legalábbis én mindig arra használtam fel a festést vagy a galéria fejlesztgetését, hogy valami elől elbújjak.

ÁDÁM Elbújni? Előlem? Ennyire rossz ember lennék?

ÉVA Cseppet sem! Nem előled, hanem magam elől rejtőztem el. Ha bevallanám az összes érzésemet, gondolatomat, nem bírnám elviselni azt, aki vagyok, aki lettem.

ÁDÁM Észrevetted?

ÉVA Micsodát?

ÁDÁM Beszélgetünk.

*Elmosolyodnak.*

ÉVA Mikor történt ilyesmi utoljára?

ÁDÁM Talán öt éve, amikor megismerkedtünk.

ÉVA Azóta sem mentünk vissza abba a kocsmába.

ÁDÁM Most is érzem azt a friss fenyőillatot, ami kiszivárgott a kocsma falaiból.

ÉVA Leejtettem a pénztárcámat.

ÁDÁM Elnézést, ez talán a tied.

ÉVA Ó, köszönöm szépen. Még a végén pénz nélkül maradok!

ÁDÁM Hagyd csak, meghívlak valamire, feltéve, ha szeretnéd.

ÉVA Miért ne? Gondolom, a barátaim nélkülözni tudnak kicsit.

ÁDÁM Nem biztos. Mit kérsz?

ÉVA Forralt bort.

ÁDÁM Tényleg! Mennyire odavoltál a forralt borért.

ÉVA Te pedig utáltad, mégis azt kértél magadnak.

ÁDÁM Gondoltam, te majd megszeretteted velem.

ÉVA Megszerettettem?

ÁDÁM Akkor, ott, igen. Csodás beszélgetés volt, nem is érdekelt igazán, hogy mit iszom közben. Úgy éreztem, hogy ismerlek.

ÉVA Elég volt néhány perc, hogy megismerjük egymást.

ÁDÁM És öt év kellett, hogy elfelejtsük egymást.

ÉVA Öt év. Mi lett belőlünk azóta?

ÁDÁM Van egy ötletem! Menjünk el újra abba a kocsmába, s találkozzunk újra, így öt év után.

ÉVA Száz százalék, hogy be van zárva a vírus miatt.

ÁDÁM Évi! Bocsánat: Éva! Több kreativitást, per favore!

*Ádám két széket tol a szobában lévő kisasztalhoz. Bort hoz, két poharat, kitölti. A szekrényhez szalad, találomra kiválaszt magának egy inget.)*

ÁDÁM Öltözz át te is! Ünnep van!

*Éva nem mozdul, nincs kedve, ezért Ádám odadob neki egy elegánsabb ruhát a szekrényből.*

ÁDÁM Helló, szia! Micsoda véletlen, hogy épp most találkozunk!

ÉVA Ne butáskodj már!

ÁDÁM Milyen rég láttalak! Meghívhatlak egy kis borra?

ÉVA Úgy látom, nincs választásom. *(Éva is felölti magára az odadobott ruhát.)*

ÁDÁM Bár nem forralt, de azért finom, olasz. *(koccintanak, belekortyolnak)*

ÉVA Micsoda ízek! Bevallom: jobb, mint felforralva.

ÁDÁM Látod, tudom én, mi kell a nőnek.

ÉVA Ó, ezek szerint épp le vagy kötelezve.

ÁDÁM Ahogy elnézem a gyűrűdet, te sem panaszkodhatsz.

ÉVA Ugyan! Azt apumtól kaptam évekkel ezelőtt.

ÁDÁM Nocsak! Facér lettél?

ÉVA Nem. Ádámnak hívják. Öt éve tart, de még nem gondoltunk házasságra.

ÁDÁM Micsoda véletlen! Az én kapcsolatom is öt éve tart Évával. Ő is azt hiszi, hogy „nem gondoltunk házasságra”, pedig én minden órában arra gondolok. Túlzok. Csak minden második órában gondolok erre.

ÉVA Az én Ádámom biztos nem ilyen. Egyébként az összes időnket lefoglalja a munka és az utazás. Képzeld, imád utazni. Végre találtam valakit, aki mindig velem tart, és nem kell lelkiismeret-furdalásom legyen, hogy folyton menni akarok.

ÁDÁM Gondolom, az idén fuccsba ment minden terv.

ÉVA Sajnos. Lehet, hogy fuccsba megy az egész életünk, de fel a fejjel, ahogy mondani szokta.

ÁDÁM Éva is folyton ezen kattog. Pedig mondtam neki, hogy valahogy kilábalunk. De ő függetlenségre akar törekedni, „nem kell a szülői segítség”. Tudod, túl nagy a büszkesége. Pedig a szükség, az szükség.

ÉVA Szerintem ez érthető. Te is független akarsz lenni, mindenki szeretne az lenni.

ÁDÁM Igen? Akkor miért szaladt évekig egyik pasitól a másikig?

ÉVA Ezt fejezd be!

ÁDÁM Ne hazudjunk egymásnak, te mondtad! Kérsz még bort?

ÉVA Igen, kérek. Még! Többet! Mi az, sajnálod?

ÁDÁM Tőled? Kivel ihatnék bort, ha épp tőled sajnálnám?

ÉVA Majd egy másik nővel. Akad elég.

ÁDÁM Kizárt. Nekem Éva az egyetlen.

ÉVA Á, szóval félsz szakítani a kis Éváddal.

ÁDÁM Dehogyis! Csupán hűséges vagyok, bűn talán? Eszembe sem jutna szakítani.

ÉVA Pedig neki sokszor eszébe jut.

ÁDÁM Miből gondolod?

ÉVA Abból, hogy nekem is sokszor eszembe jut. Tudod, öt év, az öt év. Kiüresedik. Főleg, ha az ágyban sem olyan már, mint az első nap.

ÁDÁM Szexuális problémákkal küszködtök?

ÉVA Bizony! Nem áll fel neki néha.

ÁDÁM Szegény. Szerencse, hogy nálunk nincs ilyen probléma.

ÉVA Nincs? A te Évádnak mindig feláll?

ÁDÁM Csípős, csípős!

ÉVA Azzal vigasztalom, hogy „ugyan, Ádámka, semmi baj, ez bárkivel megtörténik, biztos a stressz, a sok munka stb. stb.”, pedig az igazi férfi, az legyen…

ÁDÁM Arra nem gondoltál, hogy már nem tetszel neki? Hogy már nem talál szépnek?

ÉVA Kizárt! Akkor nem bánkódna. Érzem én, hogy hiába nyugtatom, nem ér semmit. Tudja, hogy az ő sara. Képzeld! Mióta bent kell poshadnunk, kétszer is előfordult.

ÁDÁM Ezt miért kellett?

ÉVA Tessék?

ÁDÁM Azt mondtad, hogy nem zavar, hogy nem haragszol rám emiatt, hogy attól még igazi férfi vagyok.

ÉVA Ádám, ez olyan dolog, amit kezelned kellene valahogy. Nem hagyod, hogy segítsek, hogy ketten oldjuk meg.

ÁDÁM Azért, mert ez csak rám tartozik. Szégyellem magam emiatt.

ÉVA Egyedül te tekinted szégyennek, rágörcsölsz, és emiatt még rosszabb lesz. Engedd meg, hogy segítsek!

ÁDÁM Nem akarom, hogy segíts.

ÉVA Észrevetted?

ÁDÁM Mit?

ÉVA Most már nem beszélgetünk.

ÁDÁM A te hibád, te kezdted a vagdalkozást.

ÉVA Hagyjuk abba ezt a hülye játékot! Ilyet kitalálni! Szerepjáték, hát az agyam eldobom!

ÁDÁM Milyen művész vagy te?

ÉVA Fogalmad sincs a művészetről, te csak a szórakozáshoz értesz.

ÁDÁM Milyen művész vagy te, aki elutasítod a játékot, a játék örömét?

ÉVA Igazad van, ez a „játék” fölöttébb örömteli volt.

ÁDÁM Nemcsak vidám játékok léteznek.

ÉVA Komolyan?

ÁDÁM Na, jó, elég volt! Utolsó utáni ötletem: gyere, állj velem szembe!

ÉVA Hagyjál már az olcsó hülyeségeiddel!

ÁDÁM Azt mondtam, állj velem szembe!

ÉVA Sosem szoktál kiabálni velem.

ÁDÁM Közelebb! Úgy. Most pedig elmondjuk, mit gondolunk egymásról.

ÉVA Folyton erről beszélünk, ennyi együtt töltött nap után illene tudnod, mit gondolok.

ÁDÁM Nem! Mindig másról beszélünk. Most tőmondatokat kérek, lényegre törő mondatokat. Kezdem! Utálom azt, ahogy pislogsz.

ÉVA Hagyd már abba! Ez hülyeség.

ÁDÁM Utálom a parfümödet.

ÉVA A múltkor azt mondtad, tetszik. Fárasztó vagy!

ÁDÁM Utálom az újdonsült homlokráncaidat.

ÉVA Mi van? Te meg őszülsz. Nem vetted észre?

ÁDÁM Utálom, ha bekötöd a hajadat.

ÉVA Én meg utálom, hogy folyton a fejedet vakarod, ha nem jut eszedbe valami.

ÁDÁM Utálom, hogy nem lehet neked meglepetést szerezni.

ÉVA Utálom, hogy mindig meg akarsz lepni.

ÁDÁM Utálom a forralt bort.

ÉVA Utálom a tortákat.

ÁDÁM Utálom, hogy csámcsogsz.

ÉVA Utálom, ahogy röhögsz.

ÁDÁM Utálom, hogy sosem főzöl.

ÉVA Utálom a lemezgyűjteményedet.

ÁDÁM Utálom a festményeidet.

ÉVA Utálom, ha hajnalban jössz haza.

ÁDÁM Utálom, hogy csak a galériádról tudsz beszélni.

ÉVA Utálom, hogy veled semmiről sem lehet beszélni.

ÁDÁM Utálom, hogy minden pénzünk rámegy a kurva utazásaidra.

ÉVA Tessék? Azt mondtad, imádsz velem utazni.

ÁDÁM Nem, utálok. Rengeteget dolgozok, meglehetősen sok pénzt hozok haza, és még mindig ebben a kibaszott egyszobás lakásban élünk, mert minden hónapban utazni akarsz.

ÉVA Ádám, nekem ezt sosem mondtad.

ÁDÁM Ráadásul gyereket sem szültél még nekem.

ÉVA Azt mondtad, nem bánod, hogy nem akarsz még családot, hogy inkább utazzunk, amíg fiatalok vagyunk.

ÁDÁM Igen, mert máskülönben ordítoztál volna, ahogy egész héten.

ÉVA Megértettem volna, ha őszintén elmagyarázod.

ÁDÁM Hazudsz! Valld be, élvezed, hogy helyetted is dolgozok, te közben játszod a törekvő művészt, aztán havonta kiruccanunk ide-oda.

ÉVA Ne mártírkodj! Semmi sem igaz abból, amit a fejemhez vágtál. Mindig megkérdeztem, hogy megfelel-e ez, megfelel-e az, nem, az nem, lehet, hogy nem vettem észre, hogy…

ÁDÁM Persze, megkérdezted, hogy utána legyen mire hivatkozni. De azok a kérdések inkább kijelentések voltak.

*(Éva öklendezi kezd, kiszalad a mosdóba.)*

ÁDÁM Éva, Éva, jól vagy? Ne haragudj, nem akartalak megbántani.

*Éva kijön a mosdóból.*

ÁDÁM Jól vagy? Bocsáss meg, hülye voltam, amiket mondtam, az csak…csak mérges voltam. Ne haragudj! Jól vagy?

ÉVA Hánytam.

ÁDÁM Megint? Beteg vagy?

ÉVA Ádám, te gyűlölsz engem.

ÁDÁM Lehet, hogy elkaptad a vírust, lehet, hogy nálad ezek a tünetek?

ÉVA Figyelj rám! Azt éreztem, hogy mostanában nem a legjobb a kapcsolatunk. Azt nem tudtam, hogy a legalapvetőbb dolgokban sem értünk egyet. Teljesen más céljaink vannak.

ÁDÁM Hülyeségeket beszéltem az előbb, ne vedd magadra! Én vagyok a hibás.

ÉVA Itt nincs bűnbak. Mindketten hibásak vagyunk. Nem vettük észre, hogy régóta gyűlöljük egymást.

ÁDÁM Szeretjük egymást! Hidd el, érzem. Biztos ez a vírus az oka mindennek. Meg a bezártság. Túlságosan stresszesek vagyunk, azért mondtunk ilyeneket egymásnak.

ÉVA A vírusnak ehhez semmi köze.

ÁDÁM Biztos jól vagy? Nagyon sápadt az arcod! Hívjam fel az orvost?

ÉVA Nem!

ÁDÁM És ha elkaptad valahogy?

ÉVA Nem! Terhes vagyok.

ÁDÁM Tessék?

ÉVA Terhes vagyok. Örülhetsz!

ÁDÁM *(fellelkesülve)* Mióta tudod?

ÉVA Másfél hónapja.

ÁDÁM Miért nem mondtad el?

ÉVA Nem akarom megtartani. Abortuszt akartam, de nem vállalták a vírus miatt.

ÁDÁM Micsoda?

ÉVA Egy másfél hónapos idegen van bennem, s máris utálom. Nem akarok gyereket nevelni. Arra gondoltam, megszülöm, s árvaházba adjuk. Akkor még nem tudtam, hogy családot akarsz.

ÁDÁM Te megöletted volna a közös gyerekünket?

ÉVA Jobb lett volna neki. Így két lehetősége maradt: egy anya, aki nem szereti, vagy az árvaház.

*Ádám nem tudja, mihez kezdjen dühében. Megpofozza Évát. Éva megszeppen, dühös lesz, felkapja a kisasztalon felejtett kést, és Ádám felé irányítja. Mielőtt beleszúrná, feleszmél, s eldobja. Mindketten lefagynak. Éva sírni kezd, Ádám megöleli, megszorítja.*

ÁDÁM Nyugodj meg! Elborult az agyunk, felejtsük el ezt az egészet. Kitalálunk valamit, megoldunk mindent. Csak felejtsük el a pofont meg azt a kést! Néhány hét, és vége a karanténnak is. Biztos vagyok benne. Mindennek ez az oka! Ne félj, néhány hét, és újra dolgozhatunk, akkor majd minden megoldódik. Szeretlek, Éva. Te is szeretsz engem. Szépen lenyugszunk, mindent helyrehozunk. Összeházasodunk, boldogan fölneveljük a gyermekünket. Szeretni fogod őt. Boldogak leszünk. El sem tudom hinni: apa leszek. Te pedig anya. Csodálatos anya leszel. Bízz bennem! Hallod? Harangoznak kint. Töröld le a könnyeidet, Éva, hallgasd a harangokat! Gyönyörű! Egyszerűen gyönyörű!

*A harangok egyre hangosabbak, majd elhallgatnak. A szín elsötétül.*

*Sötét*

2020